|  |  |
| --- | --- |
| Portal | Hudobný portál |

Skupina Judas Priest oblečená v klasickom heavymetalovom úbore počas vystúpenia na rockovej ceremónii VH1 Rock Honors 25. mája 2006.
**Heavymetalová móda** je štýl obliekania, telesných modifikácií, mejkapu a účesov, atď. používané fanúšikmi heavymetalovej hudby, lepšie známymi ako „metalisti" alebo „metláci". Napriek tomu, že tento štýl od 70. rokov až doteraz podliehal zmenám, niektoré kľúčové prvky ostávajú stále rovnaké - ako napríklad dlhé vlasy a kožené bundy. V 80. rokoch niektoré kapely začali nosievať elastan. Medzi ďalšie veci nosené metalistami patria džínsové či kožené vesty s nášivkami obľúbených kapiel, tričká s názvami skupín, vybíjané opasky či náramky s hrotmi.

Pôvod
-----

Oblečenie spájané s heavy metalom má korene v subkultúre motorkárov, rockerov a v subkultúre leather. Heavymetalová móda zahŕňa prvky ako kožené bundy; členkové tenisky (obvyklé predovšetkým u „old school" thrashmetalistov); modré alebo čierne džínsy; maskáčové nohavice, tričká, bundy alebo šortky či džínsové bundy alebo vesty, bežne ozdobené odznakmi, nášivkami a špendlíkmi. Podobne ako u motorkárov, je tiež bežná fascinácia germánskymi symbolmi, ako je napríklad Železný kríž.

Špecifické aspekty heavymetalovej módy možno pripísať na vrub rôznym hudobným skupinám, avšak skupina, ktorá mala najväčšiu zásluhu na zrevolucionarizovaní vzhľadu metalistov, bola Judas Priest, predovšetkým ich spevák Rob Halford. Halford nosil na koncertoch kožený úbor už v roku 1978, keď kapela propagovala album *Killing Machine* (v Spojených štátoch predávaný pod názvom *Hell Bent for Leather*). V roku 1998 v jednom rozhovore Halford označil ako inšpiráciu pre svoj vzhľad subkultúru leather.

Charakteristické znaky
----------------------

Metalový štýl odievania absorboval prvky z rôznych odlišných oblastí, takých vzájomne odlišných ako je tento hudobný štýl. Síce podľa určitých znakov možno zaradiť osobu k príslušnému metalovému štýlu, nie vždy je to však jednoznačné. Heavymetalová móda sa postupne vyvíjala od 70. rokov 20. storočia až doteraz, ale napriek rôznym trendom, niektoré znaky zostávajú stále rovnaké. Veľmi dôležitou súčasťou je čierne tričko, najlepšie s logom kapely vpredu a so zoznamom koncertov v rámci turné na zadnej strane. Na tričkách tiež bývajú vyobrazené obálky albumov či členovia kapiel. Džínsy u metalistov síce nikdy nestratili obľubu, ale najväčší rozmach zaznamenala džínsová móda v 80. rokoch, v zlatom období heavy metalu. Roztrhané levisky, rifľové bundy či vesty sú poznávacím znamením metalistov a rockerov vo všeobecnosti.

V deväťdesiatych rokoch začalo byť v kurze aj nosenie krátkeho účesu, piercingov či tetovaní. Priaznivci extrémnych odnoží sa hrdili svojimi hrdinami, nosili rôzne náramky a opasky s hrotmi či klincami.  Blackmetaloví umelci často vystupujú oblečení v čiernom, s vojenskými topánkami, nábojovými pásmi, s náramkami so špicami a obrátenými krížmi/pentagramami na podporu svojich protikresťanských a protináboženských postojov. Napriek tomu všetkému najvýraznejšou črtou ostáva „corpse paint" – čierny a biely mejkap (občas zmiešaný s pravou či falošnou krvou), ktorý sa používa na vytvorenie mŕtvolného vzhľadu. Naproti tomu deathmetalisti sa obliekali celkom jednoducho: tepláky a vyťahané tričko sú neoddeliteľnou súčasťou šatníku mnohých umelcov. Pretože mnoho deathmetalových kapiel pochádzalo z Floridy, bol tento šatník zosmiešňovaný európskymi metalistickými puritánmi ako „móda pre dôchodcov".

Medzi ďalšie vplyvy pôsobiace na metalovú módu možno zaradiť moderné vojenské oblečenie: maskáčové nohavice, kraťase i tričká, vojenské topánky (kanady) či nábojové pásy. Takýto štýl je obľúbený predovšetkým u fanúšikov thrash metalu.

Priaznivci glam metalu sú známi svojimi veľmi dlhými, natupírovanými vlasmi, elastanovými či koženými nohavicami a ženským líčením. Podobne aj svoje nástroje mávajú pomaľované v extravagantných farbách. K numetalovej móde patria vrecovité nohavice, vojenské kraťasy (tzv. kapsáče), dredy a množstvo rôznych doplnkov.

Galéria
-------

* Fanúšik heavy metalu oblečený v súlade s klasickou metalovou módou a ukazujúci gesto „paroháča".Fanúšik heavy metalu oblečený v súlade s klasickou metalovou módou a ukazujúci gesto „paroháča".
* Dlhovlasý fanúšik heavy metalu odetý v tričku s názvom skupiny Metallica.Dlhovlasý fanúšik heavy metalu odetý v tričku s názvom skupiny Metallica.
* Rob Halford zo skupiny Judas Priest odetý do vybíjanej koženej bundy.Rob Halford zo skupiny Judas Priest odetý do vybíjanej koženej bundy.
* Fanúšik heavy metalu, ktorý má na sebe džínsovú bundu ozdobenú nášivkami znázorňujúcimi heavymetalové kapely Metallica, Guns N’ Roses, Iron Maiden, Slipknot a Led Zeppelin.
* Vybíjaný náramok.Vybíjaný náramok.
* Gotická „metláčka".Gotická „metláčka".
* Typickou črtou black metalu je používanie tzv. „corpse paintu", čo je štýl čierneho a bieleho mejkapu používaného na zintenzívnenie chladného, krutého, neľudského obrazu kapely, alebo má pripomínať rozkladajúce sa ľudské telo.Typickou črtou black metalu je používanie tzv. „corpse paintu", čo je štýl čierneho a bieleho mejkapu používaného na zintenzívnenie chladného, krutého, neľudského obrazu kapely, alebo má pripomínať rozkladajúce sa ľudské telo.
* Džínsová móda z 80. rokov.Džínsová móda z 80. rokov.

Referencie
----------

1. 1 2  *Heavy Metal: The Music and Its Culture*
2. ↑  *Design Culture*
3. ↑  *Popular Music: The Key Concepts*
4. ↑  Interview s Robom Halfordom (po anglicky)
5. 1 2 3 4 5  PHILLIPS, William; COGAN, Brian. *Encyclopedia of Heavy Metal Music*. [s.l.] : Greenwood Press, 2009. [Cit. 2016-03-06]. Dostupné online. S. 90-91.
6. ↑  Murder Music: Black Metal [Film]. Réžia: Michael Dome. Rockworld TV, 2007
7. ↑  *Metal: A Headbanger's Journey* [Film]. Réžia: Sam Dunn. Seville Pictures, 2005.
8. ↑  Dronjak. *Metal náš každodenný - Biografia metalu* [online]. [Cit. 2016-03-10]. Dostupné online.
9. ↑  CHRISTE, Ian. *Heavy metal: ďáblův hlas: kompletní historie pro znalce*. [s.l.] : BB art, 2005. 408 s. ISBN 80-7341-477-5. S. 250.
10. ↑ . Cruelty.blog.cz. Dátum prístupu: 2012-09-06.

Zdroj
-----

*Tento článok je čiastočný alebo úplný preklad článku Heavy metal fashion na anglickej Wikipédii.*